जब इयान चैपल की आत्मकथा ‘क्रिकेट इन अवर ब्लड’ आई तो राजस्थान के सुदूर इलाके से मुंबई घूमने आए एक बच्चे ने हिन्दू जिमखाना में रोचक बात कही- लेखक का नाम ‘हिन्दुस्तान’ लिख दें तो ज्यादा सही होगा! क्रिकेट, वास्तव में हर हिन्दुस्तानी के खून में ही तो है।
काश, आज रविवार जब क्रिकेट बोर्ड के कर्णधार इकट्ठे हों, तो क्रिकेट के कल के बारे में गंभीरता से सोच लें। इन हिन्दुस्तानियों के बारे में, उनके क्रिकेट के जुनून के बारे में सोच लें। कोई कठोर निर्णय लें। और यह निर्णय नारायणस्वामी श्रीनिवासन के हटने तक सीमित नहीं होना चाहिए। न ही शशांक मनोहर के लौटने तक। या कि शरद पवार को काफी कुछ लौटाने तक। न ही राजीव शुक्ला को त्यागपत्र वापस लेने के लिए मनाने तक। न ही अरुण जेटली को और अधिक जिम्मेदारी देने तक। न ही संजय जगदाले और अजय शिर्केको ससम्मान पुनस्र्थापित करने तक।
ऐसा सब कुछ तो हो ही जाएगा। सच्चई तो यह है कि देश को बोर्ड के इन ३क् दिग्गजों से कोई मतलब नहीं है। विशेषकर, देश के 65 करोड़ युवाओं को तो कतई नहीं। इस नई पीढ़ी को क्रिकेट चाहिए। चमकदार खेल। बेदाग़। ईमानदारी से भरपूर। और उन्हें यही आशा बोर्ड पर बैठे इन भारीभरकम दिग्गजों से है। कि वे ऐसी कोई व्यवस्था बना देंगे। इससे अधिक वे बोर्ड को जानते तक नहीं। जानना चाहते ही नहीं। चाहिए भी नहीं। उनमें तो खेल उन्माद भर देता है।
खिलाड़ियों के प्रति दीवानगी है। किन्तु, अब वे सच्चे खेल की तलाश में हैं। खिलाड़ियों की ईमानदारी को तरस रहे हैं। ईमानदार खिलाड़ियों की भी चुप्पी उन्हें बेचैन कर रही है। ईमानदारी सिर्फ यह नहीं होती कि आप मैचों को टॉवेल-टीशर्ट के इशारों के बदले जुआघरों में नीलाम नहीं कर रहे। ईमानदारी सच्चे अर्थो में यह होती है कि आप बेइमान खिलाड़ियों और सारे खेल को नियंत्रित करने वाले बोर्ड के पथभ्रष्ट होने का विरोध भी करें। बोर्ड तो युवा पीढ़ी की ऐसी भावनाओं को ख़ैर नहीं ही समझेगा, किन्तु सुनील गावसकर, रवि शाी, कपिल देव, सौरव गांगुली से लेकर महेन्द्र सिंह धोनी भी तो सबकुछ अनदेखा ही कर रहे हैं। उन्हें कहां करोड़ों क्रिकेट प्रेमियों का ध्यान रहा? धोनी तो जिस बेबसी से फिक्सिंग आरोपों के प्रश्नों पर चिरमौन धारण कर, बस एक अर्थहीन मुस्कुराहट सजाए बैठे रहे, उससे तो सभी आहत हैं। महान भारतवर्ष के जोशीले कप्तान को कितनी निर्लज्जता से बोर्ड का मीडिया मैनेजर आरएन बाला दबाता रहा, वह देखने योग्य था। बल्कि धोनी-प्रशंसक तो उस दृश्य को देख भी नहीं सकते थे। जानना दिलचस्प होगा कि बाला तमिलनाडु क्रिकेट संघ से हैं। जिसके अध्यक्ष श्रीनिवासन हैं। बाला इंडिया सीमेंट्स से भी जुड़े रहे हैं।
ईमानदार धोनी। चेन्नई सुपर किंग्स के कप्तान हैं। यह टीम इंडिया सीमेंट्स ने खरीदी है। जिसके मालिक श्रीनिवासन हैं। जिनके दामाद फिक्सिंग में गिरफ्तार हैं। इसलिए अभी राष्ट्रीय रोष और घृणा का सामना कर रहे हैं। पराक्रमी धोनी को जैसे कठपुतली की तरह श्रीनिवासन की उंगलियों पर नाचना पड़ रहा है। वे इंडिया टीम की बजाए इंडिया सीमेंट के हितों को लेकर चिंतित हैं। श्रीनिवासन ने वैसे उन्हें इंडिया सीमेंट्स में भी नौकरी दे रखी है। सरकारी एअर इंडिया की नौकरी छोड़कर इसी साल फरवरी में वे इंडिया सीमेंट्स के वाइस प्रेसिडेंट बनाए गए थे। राहुल द्रविड़ भी इंडिया सीमेंट्स में लंबे समय तक नौकरी करते आए हैं। नौकरी करना आवश्यक है। जैसे कि श्रीनिवासन ने कहा था: इन महान् खिलाड़ियों को रिटायरमेंट के बाद आर्थिक सुरक्षा चाहिए। किन्तु सच कहने का साहस नहीं है तो महानता भी कैसी और खिलाड़ी भी कैसे?
यही नहीं, सचिन तेंडुलकर के ‘दु:खी होने और सकते में आने’ के बयान को भी बहुत देर से कह दिया गया माना जाएगा। दो दिन पहले उन्होंने फिक्सिंग पर कुछ भी कहने से मना कर दिया था। जगदाले, शिर्के के त्यागपत्रों के बाद ही आया सचिन का रोष।
और तो और, इतने लंबे विवाद के बाद धीरे-धीरे आ रहे त्यागपत्रों से त्यागपत्र की गरिमा और गंभीरता समाप्त हो रही है। त्याग, तत्काल होना चाहिए। इसी तरह सारा राष्ट्र इन ३क् लब्धप्रतिष्ठितों को देख रहा है। कि वे क्या करते हैं? क्या बरसते पैसों के लिए तरसते बोर्ड और खिलाड़ियों को मुक्त कर सकते हैं? कमर्शियल क्रिकेट को जुनूनी क्रिकेट के दौर में वापस लौटा सकते हैं? वैसे, वर्षो से ये 30-35 नाम ही जीवाष्म की तरह क्यों बने हुए हैं- यह अलग ही चिंतन/चिंता का विषय है।
hin_Deva hin_Deva hin_Deva hin_Deva hin_Deva hin_Deva hin_Deva